Vaasan Palloseuran kausi 2023

**Vaasan Palloseuran kausi 2023** oli seuran 99. kausi. Alkukaudesta joukkue kamppaili Veikkausliigan sarjataulukon alapäässä. Kauden puolivälissä joukkue kuitenkin aloitti voittoputken, joka kesti 12 ottelua. Lopulta VPS sijoittui kolmanneksi, jolla joukkue varmisti paikan itselleen Konferenssiliigan ensimmäiselle karsintakierrokselle kaudeksi 2024–2025. Liigacupissa VPS jäi alkulohkoon ja eteni Suomen Cupissa kuudennelle kierrokselle.

## Joukkue ja organisaatio
Vaasan Palloseura lähti kauteen 2023 paljolti samanlaisena kuin kauden 2022 päättyessä. Joukkueeseen ei tehty nimekkäitä hankintoja, ja joukkueen runko säilyi pitkälti samana. Isoimpiin menetyksiin kuului Tete Yengi, joka palasi laina-aikansa päätyttyä Ispwich Towniin. Merkittävimpiä hankintoja olivat Sávio Robertoa HIFK:sta, Peter Godly Michaelia Grorudistä ja Jevgeni Baškirovia Zagłębie Lubinista.

Keväällä 2023 Vaasan Palloseuran pitkäaikainen urheilujohtaja Janne Lindberg sai seuralta kirjallisen varoituksen epäasialliseen käytökseen liittyen. Lindberg oli lähettänyt seksuaalissävytteisiä viestejä seuran naispuolisille työntekijöille. Lindberg vapautettiin tehtävästään marraskuussa, kun tapauksesta oli tullut ilmi uusia tietoja. Häirintä oli jatkunut *[[Helsingin Sanomat|Helsingin Sanomien]]* mukaan jo useampia vuosia.

## Olosuhteet
Hietalahden jalkapallostadionin vanha puukatsomo asetettiin kaudella 2022 käyttökieltoon. Katsomon purkamista harkittiin, mutta purkuun ei ollut rahoitusta. Muutostyötkään eivät olleet mahdoillisia rakennelman asemakaavaluokituksen vuoksi. Käyttökiellon myötä stadionin kapasiteetti laski 4&nbsp;660 henkilöön. Loppukaudesta 2022 stadion sai uudeksi sponsorinimekseen Lemonsoft Stadion vaasalaiselta ohjelmistoyhtiöltä Lemonsoftilta, jonka kanssa VPS teki viiden vuoden yhteistyösopimuksen.

## Kilpailut ja ottelut
### Harjoitusottelut
Vaasan Palloseura aloitti harjoituskautensa joulukuussa 2022 SJK Akatemiaa vastaan. Joukkue peluutti ottelussa kahta testipelaajaa, Kalle Kuismaa ja Valtteri Olsboa. Kuisman ja Olsbon lisäksi mukana oli useampi nuori pelaaja. Ottelu SJK Akatemiaa vastaan päättyi 1–1-tasapeliin. Kauden toisen harjoitusottelun VPS pelasi Ilvestä vastaan. VPS voitti ottelun 1–2 ja peluutti siinä 22:ta pelaajaa. Liigacupin loputtua VPS pelasi kotona kolme harjoitusottelua Ykkösessä pelaavia JJK Jyväskylää, Kokkolan Pallo-Veikkoja ja FF Jaroa vastaan. VPS voitti JJK:n ja KPV:n ja pelasi tasan FF Jaron kanssa.

### Liigacup
Kaudella 2023 Liigacup pelattiin kahdessa lohkossa, ja Vaasan Palloseura kuului B-lohkoon. VPS:n lisäksi lohkossa pelasivat AC Oulu, FC Haka, Ilves, Kuopion Palloseura ja Seinäjoen Jalkapallokerho. VPS tarvitsi voiton viimeisestä ottelusta Kuopion Palloseuraa vastaan, jotta joukkue olisi päässyt pudotuspeleihin. Ottelu päättyi kuitenkin tasapeliin, ja VPS putosi turnauksesta alkusarjassa.

### Veikkausliiga
Ennen kautta Vaasan Palloseuraa ei pidetty selvänä putoajana, mutta joukkuetta ennustettiin sarjan häntäpäähän. VPS:n kausi alkoi hiljaisesti ja eteni yhä heikompaan suuntaan. Kausi alkoi hyvin pelin laadun kannalta, mutta joukkueella oli silti vaikeuksia otteluiden voittamisessa. Vierasottelussa Seinäjoen Jalkapallokerhoa vastaan televisiolähetyksen studiossa ollut Markku Kanerva kummasteli lopputulosta 2–1, ihmetellen oliko VPS pelannut samoin kaikissa häviöissään. Heinäkuun puolivälissä VPS oli saanut 12 ottelusta vain kuusi pistettä. VPS lähti sarjan viimeiseltä sijalta kotiotteluun FC Interiä vastaan. VPS voitti ottelun 3–0. Seuraavaksi vastaan asettui vieraissa sarjakärki Kuopion Palloseura. Ottelun ensimmäisellä minuutilla kuopiolaisten Ibrahim Cissé sai punaisen kortin, mikä helpotti VPS:n 0–1-voittoa. KuPS:n jälkeen VPS matkusti Turkuun, jossa joukkue voitti FC Interin toistamiseen, tällä kertaa 0–2. Loppukauden vastustajista parhaiten pelannut joukkue oli SJK, mutta siitäkin VPS otti 3–2-voiton yliajalla. SJK:n jälkeen runkosarjassa olivat vastassa enää FC Lahti, IFK Mariehamn ja Kotkan Työväen Palloilijat, jotka VPS myöskin voitti. VPS jatkoi mestaruussarjaan neljänneltä sijalta.

#### Mestaruussarja
Vaasan Palloseura aloitti mestaruussarjan hankkimalla kauden toisen vierasvoittonsa KuPS:aa vastaan lukemin 0–2. Tämän jälkeen VPS voitti FC Hongan 0–3. Voitolla VPS sivusi Veikkausliigan peräkkäisten voittojen ennätystä 12:lla voitolla. Uutta ennätystä ei kuitenkaan tullut, kun FC Inter katkaisi voittoputken 1–1-tasapelillä. Ottelussa HJK:a vastaan Vaasassa VPS:lla oli mahdollisuus varmistaa SM-pronssi ja HJK:lla mahdollisuus varmistaa mestaruus. Ottelu oli lisäajalla tilanteessa 2–2, ja viimeisestä tilanteesta Peter Michael teki maalin ja VPS voitti 3–2. Kauden viimeinen kierros oli merkityksetön VPS:n sijoituksen suhteen. VPS voitti kuitenkin SJK:n 0–2. Ottelun jälkeen joukkueelle jaettiin pronssimitalit.

#### Eurolopputurnaus
Vaasan Palloseuran sijoittuminen Veikkausliigan kolmanneksi toi sille paikan Eurolopputurnauksen kaksiosaiseen loppuotteluun, jossa vastaan asettui FC Honka. VPS pääsi pelaamaan Honkaa vastaan levänneenä, sillä se oli pelannut viimeisen ottelunsa kaksi viikkoa finaalia ennen SJK:a vastaan, kun taas Honka oli mitellyt kaksi ottelua samalla aikavälillä. Ensimmäinen osaottelu pelattiin 1. marraskuuta Tapiolan urheilupuistossa. VPS voitti ensimmäisen osaottelun 0–1 Peter Michaelin tehtyä kauden 18. maalinsa. Toinen osaottelu pelattiin 5. marraskuuta Vaasassa. VPS voitti ottelun 1–0 Jevgeni Baškirovin maalilla. Sebastian Strandvall lopetti uransa tähän peliin. VPS voitti finaalin yhteistuloksin 2–0. Voitolla VPS varmisti itselleen paikan Konferenssiliigan ensimmäiselle karsintakierrokselle kaudeksi 2024–2025. VPS oli viimeksi pelannut eurooppalaisissa kilpailuissa vuonna 2017.

### Suomen Cup
Vaasan Palloseuran kauden 2023 Suomen Cupin taival alkoi kolmannella kierroksella. Edellisen kauden tavoin Palloseuran ensimmäinen peli oli Kolmosessa pelaavaa Tervareita vastaan. Palloseura voitti ottelun Oulussa 0–2. Neljännellä kierroksella Palloseuran vastustajaksi arvottiin Kutosessa pelaava SJK-j Apollo, jonka VPS voitti Seinäjoella 0–11. Viidennellä kierroksella Palloseuraa vastaan asettui Kakkosessa pelaava Oulun Työväen Palloilijat. Palloseura sai ottelun kotiottelukseen ja 3–1. Kuudennen kierroksen ottelu AC Oulua vastaan pelattiin Oulussa, ja ottelu päättyi varsinaisen peliajan jälkeen maalittomaan tasapeliin. Ottelu siirtyi rangaistuspotkukilpailuun, jonka Palloseura hävisi 3–2.

**3. kierros**

**4. kierros**

**5. kierros**

**6. kierros**

## Joukkue ja pelaajatilastot

## Pelaajasiirrot
### Tulleet
*  Sávio Roberto (HIFK)
*  Jonathan Viscosi (Dalkurd FF)
*  Justus Lehto (KuPS Akatemia)
*  Baba Mensah (IFK Mariehamn)
*  Lauri-Eemil Vetri (Rovaniemen Palloseura)
*  Jevgeni Baškirov (Zagłębie Lubin)
*  Peter Godly Michael (Grorud IL)
*  Harry Sawyer (Jamshedpur FC)

### Lähteneet
*  Aleksi Pahkasalo (valmentajaksi VPS Junioreihin)
*  Luis Carlos Murillo (päätti uransa)
*  Gustaf Backaliden (Torns IF)
*  Tete Yengi (Ipswich Town)
*  Oskari Forsman (Tallinna Kalev)
*  Kareem Moses (FF Jaro)
*  Samba Sillah (FF Jaro)

## Lähteet
* 
### Viitteet